Denkers, dromers en storievertellers genooi om so te skakel met die wêreld | Die Hoorn
Denkers, dromers en storievertellers genooi om so te skakel met die wêreld
JONG swart en bruin vroue van Oudtshoorn kry danksy 'n nuwe projek van die KKNK 'n unieke kans om te skakel met ander opkomende sterre en leiers in Brittanje. Dié aanlynprojek word aangepak in vennootskap met die Britse Raad in Suid-Afrika. Hulle sal egter gou moet speel omdat die aansoeke Vrydag (26 Maart) sluit.
Die vroue sal deur dié opwindende projek belangrike kwessies en invloede in hul onderskeie gemeenskappe ondersoek, oop gesprekke oor die lewe voer en idees verken, gedagtes sti-muleer en skakel met die wêreld.
"Ons is op soek na selfversekerde, nuuskierige, skeppende en energieke deelnemers," sê Hugo Theart, artistieke direkteur van die KKNK. "Ons nooi leiers, denkers, dromers en storievertellers van die KKNK se tuisdorp, Oudtshoorn, om deel te neem aan hierdie aanlyn werkswinkels en gesprekke. Dit vind plaas in April en Mei 2021."
Drie deelnemers van Oudtshoorn sal gekies word om deel te neem aan die program, wat sal bestaan uit digitale ervarings en werkswinkels wat gefasiliteer sal word deur Britse en Suid-Afrikaanse kreatiewes. Dié mense sal prosesse en metodes inspan wat spruit uit hul eie agtergrond in die teater en performance-poësie.
"Die projek is 'n springplank vir kulturele samewerking op die langtermyn tussen die vennote, met die stemme van jong vroulike leiers as die middelpunt," sê Theart. Dit sal 'n droom wees wat bewaarheid word indien die drie deelnemers verder betrokke kan raak by ander aktiwiteite en toekomstige projekte van die KKNK.
Doen só aansoek VOOR/OP 26 MAART
Suksesvolle kandidate sal 'n geldelike bydrae ontvang om te kan deelneem aan die program. 'n Verwysingsbrief sal aan die einde van die projek aan elke deelnemer gegee word. Kandidate sal toegerus word met die nodige steun en tegnologie om hulle in staat te stel om aan al die sessies en werkswinkels deel te neem.